《又劝耕》
宋代·吴芾

浙东十载歌丰登，去年水旱俄相乘。
吾州何幸得一熟，四野绝闻愁叹声。
田畴二月土膏动，树头布谷争飞鸣。
田家饱食苦无事，雨后一犁方对耕。
敢意使君亲劝率，千骑晓作田间行。
老农感激前致语，使君不用忧西成。
腊中昨已见三白，今日还逢甲子晴。
年丰谷贱定可卜，仓箱会见如坻京。
但愿使君对春色，莫负花前双玉瓶。
人生适意未易得，况复时节遭升平。
要须拼与宾客醉，无使旁人笑独醒。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。